ગાંધીજી દક્ષિણ આફ્રિકાની સત્યાગ્રહની લડત જીતીને ૧૯૧૫ની સાલમાં દેશમાં આવ્યા. આખા દેશમાં પરિભ્રમણ કર્યા પછી અમદાવાદમાં તેમણે કોચરબ આશ્રમ સ્થાપ્યો. તે વખતે વલ્લભભાઈ પટેલ અમદાવાદમાં બેરીસ્ટરી કરતા હતા. હોમરૂલ લીગે લાખો સહીઓ સાથે મોન્ટેગ્યૂને મોકલેલી અરજી ગાંધીજીએ ઘડી હતી. તેના ટૂંકા લખાણમાં વલ્લભભાઈને ગાંધીજીની નવી શક્તિનાં દર્શન થયાં. એ પછી ગાંધીજી સાથે વલ્લભભાઈને ટૂંકો પરિચય થયો. ત્યારપછી ગાંધીજીની ખેડા જિલ્લાની સત્યાગ્રહની લડત વેળાએ વલ્લભભાઈને પરિચય થયો. બે-ત્રણ માસના સહવાસથી વલ્લભભાઈને પણ ગાંધીજીના સત્યાગ્રહની કાર્યપ્રણાલિ સમજાતી ગઈ અને તેઓ પારંગત થયા તેમજ શ્રદ્ધાવાન બન્યા. પછી તો આગળ જતાં વલ્લભભાઈ વધારે ને વધારે ગાંધીજીના સંપર્કમાં આવતા ગયા અને છેવટે એમના મુખ્ય અનુયાયી શિષ્ય બની ગયા.